Page:Ludus Coventriae (1841).djvu/345

 Secundus Judæus. Methynkyth he this doth calle Hely; Lete us go nere and aspy, And loke yf he come prevely, From cros hym down to reve. Jhesus. So grett a thrust dede nevyr man take As I have, man, now for thi sake; For thrust asundyr my lyppys gyn crake,— For drynes thei do cleve.

Tertius Judæus. ȝour thrust, sere hoberd, for to slake, Eyȝil and galle here I the take, What! me thynkyth a mowe ȝe make:— Is not this good drynk? To crye for drynke ȝe had gret hast, And now it semyth it is but wast,— Is not this drynk of good tast? Now telle me how ȝe thynk!

Quartus Judæus. On lofte, sere hoberd, now ȝe be sett, We wyl no lenger with ȝou lett! We grete ȝou wel on the newe gett, And make on ȝou a mowe. Primus Judæus. We grete ȝou wel with a scorn, And pray ȝou, bothe evyn and morn, Take good eyd to oure corn, And chare awey the crowe.

Jhesus. In manus tuas, Domine! Holy fadyr in hefly se, I comende my spyryte to the, For here now hendyth my fest! I xal go sle the fende, that freke, ffor now myn herte begynnyth to breke, Wurdys mo xal I non speke! Nunc consummatum est!